**सरकारी लेखा फारामहरूको परिमार्जन, थप तथा संशोधनको आवश्यकता र औचित्य**

फाराम स्वीकृत मिति:२०७६/०२/१९

1. **कानुनी व्यवस्था**

नेपालको संविधानको धारा २४१ ले नेपालको सरकारी लेखाको लेखापरीक्षण महालेखा परीक्षकले गर्ने र यसरी लेखा परीक्षण गरिने लेखा सङ्घीय कानुनबमोजिम महालेखा परीक्षकले तोकेको ढाँचामा राखिने व्यवस्था छ । आर्थिक कार्यविधि ऐन, २०५५ को दफा १० (२) ले कारोवारको लेखा महालेखापरीक्षकको कार्यालयबाट स्वीकृत भएबमोजिमको ढाँचामा राख्नुपर्ने व्यवस्था गरेको छ ।

वि.स. २०३४ सालमा लेखा फारामहरू (म.ले.प. फाराम) एकीकृतरुपमा तर्जुमा गरी लागु भएकामा २०६९ सालमा १० ओटा थप लेखा फारामहरू महालेखापरीक्षकको कार्यालयबाट स्वीकृत भएको पाइन्छ । त्यसै गरी मिति २०७५/०८/१० मा नेपाल सार्वजनिक क्षेत्र लेखामानअनुसार २ समूह (सङ्घ तथा प्रदेश र स्थानीय) का प्रतिवेदन फारामहरू म.ले.प. बाट स्वीकृत भएका छन् ।

अन्तरसरकारी वित्त व्यवस्थापन ऐन, २०७४ को दफा ३२ ले नेपाल सरकार, प्रदेश र स्थानीय तहले आय र व्ययको आवधिक विवरण महालेखा नियन्त्रक कार्यालयबाट पेश भै महालेखा परीक्षकको कार्यालयबाट स्वीकृत ढाँचामा तयार गर्नुपर्ने व्यवस्था गरेको छ । सोही ऐनको दफा ३१ ले नेपाल सरकार, प्रदेश सरकार र स्थानीय तहले आय व्ययको वर्गीकरण तथा लेखाङ्कन नेपाल सरकारले निर्धारण गरेबमोजिम गर्नुपर्ने व्यवस्था गरेको छ । स्थानीय सरकार सञ्चालन ऐन, २०७४ को दफा ७६ (२) ले स्थानीय तहले आफ्नो कारोवारको लेखा महालेखा नियन्त्रक कार्यालयको सिफारिसमा महालेखापरीक्षकबाट स्वीकृत भएबमोजिमको ढाँचामा राख्नुपर्ने व्यवस्था गरेको छ ।

1. **पृष्ठभूमि**

नयाँ सेस्ता प्रणालीको आधारभूत ढाँचाको रूपमा वि. सं.२०१८ सालमा लागु गरिएको नगदमा आधारित (Cash Basis) दोहोरो स्रेस्ता प्रणालीका ढाँचा, वि.सं २०२० सालमा जिन्सी सामानको कारोवारको लागी जिन्सी स्रेस्ता प्रणालीको रूपमा र आर्थिक वर्ष २०३१/३२ देखि सार्वजनिक निर्माण र राजस्वको स्रेस्ता समेत समावेश गरी विभिन्न समयमा थप, परिमार्जन तथा संशोधन हुँदै हालसम्म कायम रहेका छन् । यी ढाँचाहरूको किताब महालेखा परीक्षकको विभागबाट २०३४ सालमा प्रकाशन गरिएको थियो । उक्त प्रकाशनपछि महालेखा नियन्त्रक कार्यालयबाट वि.सं. २०४५/०४/२३ मा संशोधित र नयाँ थप फाराम समाबेश गरी लेखा ढाँचाको किताब प्रकाशन गरियो । २०६९ सालमा १० (दश) ओटा फारामलार्इ परिमार्जन गरि प्रकाशित गरियो । यसप्रकार विभिन्न समयमा आवश्यकताअनुसार म.ले.प फारामहरु थप, संशोधन तथा परिमार्जन गर्दै २२० ओटा (सहायक फारामसहित) म.ले.प. फाराम लेखा प्रणालीमा प्रयोग भरइरहेका थिए । साथै नेपाल सार्वजनिक क्षेत्र लेखामान (NPSAS) अनुरूप दुई समूहका प्रतिवेदन फारमहरू २०७५/०८/१० मा महालेखा परीक्षकबाट स्वीकृत भएका छन् ।

राज्यको शासकीय ढाँचामा आएको परिवर्तन, सूचना प्रविधिको प्रयोगका कारण आएको परिवर्तन र नेपाल सार्वजनिक क्षेत्र लेखामान लागू भएपछि नेपालको सरकारी कारोवारको लेखाङ्कन, अभिलेख र प्रतिवेदन गर्ने फारमहरूमा संशोधन, परिमार्जन र कतिपय खारेज (मलेप फाराम) गर्नुपर्ने आवश्यकता भएको छ ।

तीनै तहका सरकारका सबै निकायको आर्थिक कारावारको लेखा महालेखापरीक्षकबाट लेखापरीक्षण हुने र त्यसरी लेखापरीक्षण गरिने लेखा सङ्घीय कानुनबमोजिम महालेखा परीक्षकले तोकेको लेखा ढाँचामा राखिने संवैधानिक व्यवस्थाअनुसार साविकमा तोकिएका लेखा ढाँचा फारमहरु(मलेप फाराम) मा परिमार्जन गर्नुपर्ने आवश्यकता सिर्जना हुन गएको छ । यस आवश्यकताअनुरूप महालेखापरीक्षकबाट सरकारका तीनै तहमा समान रूपमा लागू हुने गरी अन्तरराष्ट्रिय मुद्रा कोषबाट जारी सरकारी वित्तीय तथ्याङ्क निर्देशिका (GFSM, 2014) मा आधारित "एकीकृत आर्थिक सङ्केत तथा वर्गीकरण र व्याख्या २०७४" स्वीकृत भइसकेको छ । द्रुततर रूपमा विकास भरइहेको सूचना प्रविधि र यसमा आधारित वित्तीय तथा कार्यसम्पादन प्रणालीहरूको प्रयोगका लागि समेत साविकका लेखा ढाँचाका फारामहरुमामा परिमार्जन गर्नुपर्ने अपरिहार्यता रह्‌यो ।

नेपाल सरकारको शासकीय स्वरूपमा भएको परिवर्तनअनुसार सरकारका तीनै तहमा छुट्टाछुट्टै सञ्चित कोष रहेको, संविधानको धारा २४१(१)मा सरकारका तीनै तहका सरकारी कार्यालयको अन्तिम लेखा परिक्षण महालेखापरीक्षकबाट तोकिएका लेखा ढाँचाका आधारमा गरिने, सार्वजनिक वित्तीय व्यवस्थापन सुधारका लागि सूचना प्रविधिमा आधारित एकल खाता कोष , कम्प्युटरकृत सरकारी लेखा प्रणाली , राजश्व व्यवस्थापन सूचना प्रणाली जस्ता सूचना प्रणाली कार्यान्वयन भएका, नेपाल सार्वजनिक क्षेत्र लेखामान कार्यान्वयन भएको, नेपाल सरकारको लेखा निर्देशिका २०७३ प्रकाशित भएको, एकीकृत आर्थिक सङ्‌केत वर्गीकरण तथा व्याख्या २०७४ सरकारका तीनै तहमा लागू भइसकेको, अन्य विभिन्न क्षेत्रगत फारामहरू समेत लेखा फाराममा समावेश गर्नुपरेकाले सरकारी लेखा फारामहरु म.ले. प . फारामहरु संशोधन, परिमार्जन तथा थप गर्नुपर्ने आवश्यकता सिर्जना भएको छ ।

२०१७ साल माघ २० गते गठित एकाउन्ट्स कमिटिले दिएको प्रतिवेदनलार्इ २०१८ साल चैत्र २ गते स्वीकृत गरी आर्थिक वर्ष २०१९/२० मा काठमाडौँ उपत्यकाभित्रका कार्यालयमा सुरु गरी आ.व. २०२४/२५ देखि सबै जिल्लामा लागू भएको नगदमा आधारित दोहोरो लेखा प्रणाली समय समयमा परिमार्जित भई हालसम्म प्रयोगमा आइरहेकाले यसलाई समय सापेक्ष गराउनका लागि पनि सरकारी लेखा फारामहरुमा थप संशोधन र परिमार्जन गर्नु अति आवश्यक भएकाले यो आवश्यकता परिपूर्ति गर्न महालेखा नियन्त्रक कार्यालयको अनुरोधमा सार्वजनिक खर्च तथा वित्तीय उत्तरदायित्व (पेफा) सचिवालय, अनामनगरबाट एक अध्ययन गराइएको थियो । सो प्रतिवेदन अध्ययन गरी सिफारिस गर्न सह-महालेखा नियन्त्रक श्री जगन्नाथ देवकोटाको संयोजकत्वमा मिति २०७५/०५/३१ मा निम्नानुसारको सिफारिस समिति गठन भएको थियो:

|  |
| --- |
| **समितिका पदाधिकारीहरू** |
| **सि.न.** | **नाम थर** | **विवरण** | **पद** | **कार्यालय** |
| 1 | श्री जगन्नाथ देवकोटा | संयोजक | सह-महालेखा नियन्त्रक | महालेखा नियन्त्रक कार्यालय, अनामनगर, काठमाडौँ  |
| 2 | श्री सुवासचन्द्र शिवाकोटी | सदस्य | उप-महालेखा नियन्त्रक | महालेखा नियन्त्रक कार्यालय, अनामनगर, काठमाडौँ  |
| 3 | श्री मुरारी निरौला | सदस्य | उप-महालेखा नियन्त्रक | पेफा सचिवालय, अनामनगर, काठमाडौँ  |
| 4 | श्री यदुनाथ भट्टराई | सदस्य | उप-महालेखा नियन्त्रक | महालेखा नियन्त्रक कार्यालय, अनामनगर, काठमाडौँ  |
| 5 | श्री चन्द्रकान्त भण्डारी | सदस्य | निर्देशक | महालेखा परीक्षकको कार्यालय, बबरमहल, काठमाडौँ  |
| 6 | श्री चन्डिप्रसाद घिमिरे | सदस्य | उपसचिव | अर्थ मन्त्रालय, सिंहदरवार, काठमाडौँ  |
| 7 | श्री हेमराज पौडेल | सदस्य | प्रमुख कोष नियन्त्रक | कोष तथा लेखा नियन्त्रक कार्यालय, बबरमहल, काठमाडौँ  |
| 8 | श्री मुनकुमार केसी | सदस्य | उपसचिव (लेखा) | भौतिक पूर्वाधार तथा यातायात मन्त्रालय, सिंहदरवार, काठमाडौँ  |
| 9 | श्री बाबुराम सुवेदी | सदस्य सचिव | उप-महालेखा नियन्त्रक | महालेखा नियन्त्रक कार्यालय, अनामनगर, काठमाडौँ  |

सो समितिले एक दर्जनभन्दा बढी बैठक बसी मिति २०७५/०८/१८ मा बसेको बैठकबाट निम्नानुसार १४२ ओटा मूल फारामहरूलाई महालेखापरीक्षकज्यू समक्ष स्वीकृतिका लागि पेस गर्न सिफारिस गर्ने निर्णय गरी सिफारिससहित उक्त फारामहरूको ढाँचा समेत पेस गरिएको थियो ।

हालसम्म नेपाल सरकारको लेखा नगद आधारमा राखिँदै आइएको र केही स्थानीय तह (साविकका स्थानीय निकाय) हरूले प्रोदभावी आधारमा लेखा राख्ने तथा प्रतिवेदन गर्ने कार्य प्रारम्भ गरिसकेको अवस्थामा सकारका तीनै तहमा समान आधारमा लेखापालन तथा प्रतिवेदन गर्ने गरी लेखा ढाँचाका फारामहरुको परिमार्जन तथा नयाँ ढाँचा विकास गर्ने गरी नेपाल सरकारको लेखा ढाँचाका साविकमा राखिएका विभिन्न विषयवस्तुसँग सम्बन्धित फारामहरूलार्इ आर्थिक प्रशासनअन्तर्गतको कारोवारको प्रकृतिअनुसार विभिन्न समूहमा वर्गीकरण गरी प्रस्तुत गरिएको छ । सार्वजनिक आर्थिक प्रशासनको चक्रमा समावेश हुने आधारभूत पक्षहरूलार्इ समावेश गरी समग्र लेखा ढाँचाका फारामहरुलार्इ मूल फाराम र विषयगत फाराम गरी दुर्इ बृहत्तर क्षेत्रमा वर्गीकरण गरिएको छ । मूल फाराममा राजस्व, खर्च र प्रतिवेदन, बजेट, जिन्सी तथा सम्पत्ति व्यवस्थापन, सार्वजनिक निर्माण, धरौटी, ऋण तथा लगानी, लेखापरीक्षण तथा बेरुजु र यी विविध पक्षसँग सम्बन्धित आन्तरिक नियन्त्रणसम्बन्धी फारामहरूलार्इ समावेश गरिएको छ । क्षेत्रगत क्षेत्रगतरुपमा एकै स्थानमा समावेश गरी पेस गरिएको छ । महालेखा नियन्त्रक कार्यालयबाट महालेखा परीक्षकज्यू समक्ष स्वीकृतिको लागि पेस भएका कूल १४२ मूल फारामहरूमध्ये छलफलबाट एकलाई हटाई निम्नलिखित १४१ सरकारी लेखा फारामहरु ( म.ले.प. फाराम) २०७६.२.१९ मा स्वीकृत भएका छन्:

|  |  |
| --- | --- |
| **मूल फारामहरू** | **सङ्ख्या** |
| राजस्व लेखा सँग सम्बन्धित मूल फारामहरू | १५ |
| खर्च, लेखांकन र प्रतिवेदनसँग सम्बन्धित फारामहरू | ३६ |
| बजेट कार्यान्वयनसँग सम्बन्धित फारामहरू | १५ |
| जिन्सी तथा सम्पत्ति व्यवस्थापनसँग सम्बन्धित फारामहरू | १८ |
| सार्वजनिक निर्माणसँग सम्बन्धित फारामहरू | १४ |
| धरौटीसँग सम्बन्धित फारामहरू | ८ |
| ऋणसँग सम्बन्धित फारामहरू | ९ |
| लगानीसँग सम्बन्धित फारामहरू | १० |
| लेखापरीक्षण तथा बेरूजुसँग सम्बन्धित फारामहरू | ६ |
| आन्तरिक नियन्त्रणसँग सम्बन्धित फारामहरू | १० |
| २०७६/०२/१९ मा स्वीकृत प्रदेश तथा स्थानीय तहले तयार गर्ने आवधिक (मासिक तथा चौमासिक) प्रतिवेदन | १ |
| **जम्मा** | **१४२** |
| नयाँ | ७९ |
| परिमार्जित/संशोधित  | ६३ |

यी फारामहरूलार्इ प्रयोग हुने क्षेत्रअनुसार वर्गीकरण गरी प्रस्तुत गरिएकाले प्रयोग, नियन्त्रण र प्रतिवेदनमा सरलता कायम हुने विश्वास गरिएको छ । यसबाट सार्वजनिक आर्थिक व्यवस्थापनमा संलग्न जनशक्तिको सहज परिचालन तथा प्रतिस्पर्धात्मकता र विषयगत विज्ञता कायम गर्न सघाउ समेत पुग्ने छ ।

फारामहरू तयार गर्दा प्रचलित लेखाका आधारभूत सिद्धान्तलाई ध्यानमा राखी खाता (।edger), सहायक खाता (Sub/subsidiary-।edger) तथा मूल खाता (Group ।edger), प्रतिवेदन जस्ता आधारभूत क्षेत्रलार्इ यथाशक्य समेटिएको छ भने व्यस्थापनका लागि आवश्यक विश्लेषणात्मक प्रतिवेदनहरू आवश्यकता अनुसार विकास गरी कार्यान्वयन गर्न सकिने अवधारणा अगाडि सारिएको छ । यस प्रतिवेदनमा समावेश भएका मूल फारामहरूलार्इ माननीय महालेखापरीक्षकबाट स्वीकृत गराउनुपर्ने भएकाले सोका लागि नेपाल सरकार (मन्त्रीस्तर) बाट २०७५/८/२१ मा निर्णय गरी महालेखापरीक्षकको कार्यालयमा पेस गरिएको हो ।

1. **परिमार्जनको उदेश्य**

नेपालको संविधानबमोजिम सङ्घीय संरचनाअनुसार तीनै तहका सबै सरकारी कार्यालयको अन्तिम लेखापरीक्षण महालेखा परीक्षकको कार्यालयबाटै हुने व्यवस्था गरेको छ । यसरी लेखापरीक्षण गरिने स्रेस्ता, सङ्घीय कानुनबमोजिम महालेखापरीक्षकले तोकेको ढाँचामा राखिने व्यवस्था गरिएको छ ।

लेखा ढाँचा तयार गर्दा यसलार्इ तयार गर्नुको उद्देश्य, अवधारणा, अन्तरसम्बन्ध र भर्ने तरिका क्रमवद्ध तरिकाले लेखिनुपर्ने र यो समय सापेक्ष सूचना तथा प्रविधिमा आधारित हुनुपर्ने साथै संशोधन, परिमार्जन तथा थप गर्नुपर्ने लेखा ढाँचाहरूको पहिचान तथा परिमार्जन प्रस्ताव देहायबमोजिम गरीएको छ:

1. सङ्घीय, प्रदेश र स्थानीय कोषको लेखा ढाँचाका परिमार्जित फारामहरू स्वीकृत गराई लागू गर्ने
2. नेपाल सार्वजनिक क्षेत्र लेखामानअनुरूप वित्तीय प्रतिवेदनको ढाँचा स्वीकृत गराई लागू गर्ने
3. नगद योजना तथा सञ्चित कोषको अवस्थाका लागि आवश्यक ढाँचाहरू स्वीकृत गराई लागू गर्ने
4. सङ्घीय संरचनाअनुसारका आवश्यक अन्य फारामहरू थप गरी स्वीकृत गराई लागू गर्ने
5. **फारामहरूमा रहेका आवश्यक तत्त्वहरू**

प्रत्येक फाराममा निश्चित तत्त्व राखी विकास गरिएको छ । प्रत्येक फाराममा एकरूपता कायम गर्न र फाराम पूर्ण हुन ती विषय तथा तत्त्व समावेश भएको हुनुपर्दछ । लेखा ढाँचामा रहेका विषयगत विवरणहरू निम्नबमोजिम रहेका छन् :

1. फारामको ढाँचा
2. फाराम विकास तथा परिमार्जनको अवधारणा
3. फारामको उद्देश्य तथा प्रायोजन
4. फारामले उपलब्ध गराउने न्यूनतम जानकारी
5. फाराम भर्ने तथा प्रयोग गर्ने बिधि

प्रयोगकर्तालार्इ फारामको मुख्य उद्देश्य अवगत गरार्इ, विकास तथा परिमार्जनको अवधारणा र फारामको उपयोगिता समेत उल्लेख गरिएको छ ।

माथि उल्लिखित फारामको बिस्तृत विवरण यसैसाथ प्रस्तुत गरिएको छ । यी फारामहरूमा परिमार्जन गर्नुको कारण समेत यसैसाथ प्रस्तुत गरिएको छ ।

 \*\*\*\*